22/07/2013 | Administración LocalMunicipal
Ferrol
Urbanismo
Proposta de desestimación de recurso de reposición interposto contra o acordo da Xunta de Gob. Local do 12/04/2013, polo que se acordou denegar a tramitación do proxecto de equidistribución polo sistema de concerto aos propietarios do SRAU-C S. Xoán

A Xunta de Goberno Local do Concello de Ferrol, en sesión levada a cabo o día 1 de xullo de 2013, adoptou o seguinte acordo: “Con data 28 de xuño de 2013 a xefa de sección de urbanismo formulou o seguinte informe-proposta: “Con data 27 de xuño de 2013 o xurista de urbanismo emitiu o seguinte informe: “Con data de 12 de Abril de 2013 a Xunta de Goberno Local acordou denegar a tramitación polo sistema de concerto da entidade urbanística de xestión e do proxecto de equidistribución achegado o 15-03-2013 por propietarios do ámbito do polígono do SRAU-C San Xoán que non representan a totalidade da superficie de uso e dominio privado do polígono. Notificado este acordo aos propietarios afectados, con data de 27-05-2013 D. Peter Alan Gheorghe Liviu Solozano Gomez de las Cortinas (en representación da entidade “Construcciones Costa Coruña SL”) e don Felipe Jorge Szanto Serenelli (en representación de “Aquedanza SL”), ambos en representación da que figura na escritura pública achegada como Entidade Urbanística de Xestión, achegan ecurso de reposición fronte ao dito acordo co contido que obra no seu escrito unido ao expediente administrativo. No citado recurso non se acredita ter outorgada a escritura pública de constitución da entidade urbanística de xestión e ter formulado o proxecto de equidistribución achegados con data de 15-03-2013 tódolos propietarios de fincas de uso e dominio privado do polígono e, polo tanto, o recurso achegado non desvirtúan os fundamentos legais que motivaron o acordo da Xunta de Goberno Local fronte á cal se interpón o recurso de reposición. Tal como esixen os arts.150 e 151.1. a) da LOUG para a xestión polo sistema de concerto é imprescindible a concorrencia, sen excepción, de tódolos propietarios do polígono, agás os de uso e dominio público. Non pode terse por constituída a dita entidade urbanística de xestión - aos efectos da xestión polo sistema de concerto- senón comparecen ao seu outorgamento, por sí ou debidamente representados, tódolos propietarios do polígono como esixe o citado art.151.1 da LOUG, nin pode tramitarse a proposta de equidistribución que non estea formulada, sen excepción, por tódolos propietarios afectados como esixen os arts.151.1 e 153 da LOUG. En consecuencia, con total independencia dos compromisos privados entre propietarios para formular o Plan de sectorización o para a súa futura xestión por concerto a los que alude o recurso, para que poda xestionarse o sistema de concerto e asumir as obrigas derivadas de tal sistema fronte á Administración pública esíxese o cumprimento dos requisitos previstos legalmente para que proceda o sistema de concerto, pois a natureza e esencia mesma deste sistema de actuación radica na participación e garantía solidaria de todos os propietarios de fincas de uso e dominio privado do polígono, que responden indistintamente das obrigas do sistema (a responsabilidade é solidaria de todos os propietarios por ser o sistema tradicional de propietario único), sen que tal consentimento e responsabilidade poida ser asumida ou reemprazada por un terceiro ou outro propietario. No sistema de concerto non cabe falar dunha responsabilidade solidaria de “las propiedades incorporadas a la actuación” nin de que un concreto propietario, e non os demais, asuma no futuro a responsabilidade de outro (que por otro lado é contrario ao réxime de solidaridade de todos os propietarios) como se aduce no recurso achegado, senón dunha responsabilidade solidaria, e polo tanto, indistinta, de todos os propietarios do polígono sen excepción, o que non acontece neste suposto. Ademais tales argumentos exceden do contido do acto municipal recorrido e se proxectan sobre actuacións de futuro que non foron obxecto do acordo municipal. Cómpre lembrar que a Administración municipal rexeitou a tramitación, incluída a exposición pública feita unilateralmente polos propietarios que non representan a totalidade de fincas de uso e dominio privado, por non cumprirse as esixencias legais para a aplicación do sistema de concerto que autoricen a tramitación do expediente mediante tal sistema de actuación; así como tamén que nin do recurso achegado se desprende o cumprimento de tales esixencias senón todo o contrario: reafírmase a falta de unanimidade dos propietarios de fincas de uso e dominio privado tanto en data de outorgamento da escritura pública de constitución da entidade e de formulación da proposta de equidistribución como na data de formulación do recurso de reposición. Para os supostos no que non concorran tódolos propietarios do polígono para a súa xestión, a lexislación urbanística prevé outros sistemas de xestión indirectos que permiten desenvolver o Plan de sectorización que resultase aprobado, lembrando que a determinación do sistema de actuación debe conterse no dito Plan consonte ao art.127.2 da LOUG, sen que a esta data conste legalmente constituída a entidade urbanística de xestión e formulada a proposta de equidistribución para aplicar o sistema de concerto consonte aos arts.150, 151.1 e 153 da LOUG. Polo tanto non se ten cumprida unha das condicións para a aprobación provisional do Plan de Sectorización reflectida no acordo da Xunta de Goberno de data de 28 de decembro de 2012 de aprobación inicial. Por outra banda, a adaptación íntegra do Plan de Sectorización ao vixente texto legal da LOUG -condición ésta da aprobación inicial ao ter transcurridos os prazos da Disposición Transitoria 1º d) da LOUG- tamén obriga a replantexar o proxecto de equidistribución que se formule segundo a ordenación e trámites do sistema de actuación determinado no planeamento adaptado íntegramente á LOUG. E faise preciso lembrar que a aprobación municipal do instrumento de xestión e execución do planeamento require a aprobación previa de este, que non é outra que a aprobación definitiva e entrada en vigor (art 109 da LOUG). Por último, non pode aceptarse o alegado no recurso sobre a interpretación da Disposición Transitoria Primera letra d) da LOUG no senso de pretender que a formulación da proposta de equidistribución feita por propietarios equivalla ao acto aprobatorio que reflicte o parágrafo segundo da dita letra d) da Disposición Transitoria da LOUG. En primeiro lugar porque neste caso nin sequera se formulou por todos os propietarios do polígono; en segundo lugar porque o expediente de aprobación do instrumento de equidistribución iníciase ao aprobarse a delimitación do polígono (art 117 da LOUG) que ten lugar coa aprobación definitiva do Plan de sectorización; en terceiro lugar porque a eficacia xurídico-real de toda proposta de equidistribución producese tras o acordo aprobatorio municipal, único que produce efectos xurídicos (art 118 da LOUG); e en cuarto lugar porque para entender aprobado unha proposta de equidistribución se require os trámites previstos no art 153 da LOUG e supletoriamente os do 117 da LOUG, namentras que no presente caso a Administración rexeitou a tramitación por falta dos requisitos legais previos; e en último lugar porque a única aprobación que regula o art.153 da LOUG é a municipal xa que o conxunto de propietarios en definitiva unicamente “formulan” unha “proposta de equidistribución” para ser tramitada, informada e aprobada pola Administración, de xeito que unha “proposta” nunca pode ser un acto aprobatorio. Exposto o que antecede, infórmase desfavorablemente do recurso de reposición interposto fronte ao acordo da Xunta de Goberno Local de data de 12 de abril de 2013, polos motivos expostos.” Polo exposto, propoño ao Concelleiro delegado de Urbanismo, Infraestruturas e Contratación, para a súa elevación á Xunta de Goberno Local, a adopción do seguinte acordo: a) Desestimar o recurso de reposición interposto fronte ao acordo da Xunta de Goberno Local de data de 12 de abril de 2013 que acordaba denegar a tramitación do proxecto de equidistribución polo sistema de concerto aos propietarios do ámbito do polígono do SRAU-C San Xoán. b) Notificar este acordo a todos os propietarios do polígono e ordenar a súa publicación no BOP para xeral coñecemento”. De conformidade co exposto, PROPOÑO Á XUNTA DE GOBERNO LOCAL a adopción do seguinte acordo: a) Desestimar o recurso de reposición interposto fronte ao acordo da Xunta de Goberno Local de data de 12 de Abril de 2013 que acordaba denegar a tramitación do proxecto de equidistribución polo sistema de concerto aos propietarios do ámbito do polígono do SRAU-C San Xoán. b) Notificar este acordo a todos os propietarios do polígono e ordenar a súa publicación no BOP para xeral coñecemento.” A Xunta de Goberno Local, en votación ordinaria e por unanimidade dos sres/as asistentes, acordou a aprobación da proposta anteriormente transcrita.” O que se fai público para xeral coñecemento. Ferrol, 9 de xullo de 2013 O concelleiro delegado de Urbanismo, Infraestruturas e Contratación Guillermo Evia Pérez